b'\n_START_ARTICLE_\nL\xc3\xa4\xc3\xa4ninherra\n_START_PARAGRAPH_\nL\xc3\xa4\xc3\xa4ninherra oli vapaasyntyinen mies, joka l\xc3\xa4\xc3\xa4nityslaitoksessa teki l\xc3\xa4\xc3\xa4nityssopimuksen vasallinsa kanssa. Varhaiskeskiajalla t\xc3\xa4m\xc3\xa4 elinaikainen sopimus tehtiin suullisesti, mutta juhlallisia muotoja k\xc3\xa4ytt\xc3\xa4en. Sopimuksen mukaan l\xc3\xa4\xc3\xa4ninherra oli velvollinen suojelemaan vasalliaan, ja vasallin oli puolestaan tuettava l\xc3\xa4\xc3\xa4ninherraansa. Yleens\xc3\xa4 vasallin oli suoritettava ratsain asepalvelusta, mik\xc3\xa4 merkitsi sit\xc3\xa4, ett\xc3\xa4 h\xc3\xa4nen oli hevosen lis\xc3\xa4ksi kustannettava raskas varustus. Vasalli ei t\xc3\xa4ten olisi ehtinyt tehd\xc3\xa4 muuta tuottavaa ty\xc3\xb6t\xc3\xa4, mik\xc3\xa4 luontaistalouden aikana olisi merkinnyt taloudellista ahdinkoa. Siksi l\xc3\xa4\xc3\xa4ninherra antoi vasallinsa hallintaan maa-alueen, jonka tuoton vasalli sai omakseen. T\xc3\xa4m\xc3\xa4n l\xc3\xa4\xc3\xa4nitysmaan viljelemisest\xc3\xa4 huolehtivat talonpojat. N\xc3\xa4in l\xc3\xa4\xc3\xa4ninherra ja h\xc3\xa4nen sotilaansa olivat tiukassa riippuvuussuhteessa toisiinsa n\xc3\xa4hden.'